Broj: 711-I-1001-M-211/22-02-17

Zagreb, 29. travnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev obveznika Hrvoja Šimića,** **zastupnika u Hrvatskom saboru i zamjenika gradonačelnika Grada Našice, za davanjem mišljenja Povjerenstva,** na 169. sjednici održanoj dana 29. travnja 2022.g. daje sljedeće

**MIŠLJENJE**

1. **Obveznik Hrvoje Šimić, zastupnik u Hrvatskom saboru te zamjenik gradonačelnika Grada Našice, koju dužnost obnaša volonterski,** **smije istodobno s obnašanjem navedenih dužnosti obavljati funkciju zamjenika ravnatelja ustanove Opća županijska bolnica Našice i u istoj ustanovi obavljati poslove liječnika, budući da se ne radi o nespojivim funkcijama, niti o poslovima upravljanja u poslovnom subjektu u smislu članka 18. stavka 1. ZSSI/21-a.**

1. **Sukladno članku 4. Zakona o pravima i dužnostima zastupnika u Hrvatskom saboru, zastupnik u Hrvatskom saboru koji za vrijeme obnašanja navedene dužnosti obavlja funkciju zamjenika ravnatelja Opće županijske bolnice Našice te poslove liječnika i za to prima plaću, ne može istovremeno primati i punu plaću za obnašanje dužnosti zastupnika u Hrvatskom saboru, već ako je plaća koju ostvaruje od obavljanja ovih poslova na zdravstvenoj ustanovi manja od plaće na koju bi imao pravo povodom obnašanja dužnosti zastupnika, ima pravo na razliku plaće do punog iznosa plaće koju bi primao povodom obnašanja dužnosti zastupnika u Hrvatskom saboru.**

Obrazloženje

Zahtjev za davanjem mišljenja Povjerenstva podnio je obveznik Hrvoje Šimić, zastupnik u Hrvatskom saboru te zamjenik gradonačelnika Grada Našice. U Povjerenstvu zahtjev je zaprimljen 20. travnja 2022. pod poslovnim brojem 711-U-4265-M-211/22-01-2, povodom kojeg se vodi predmet broj M-211/22.

Člankom 3. stavkom 1. podstavcima 3. i 34. propisano je da su zastupnici u Hrvatskom saboru te gradonačelnici i njihovi zamjenici obveznici ZSSI/21-a. Uvidom u Registar obveznika kojeg ustrojava i vodi Povjerenstvo utvrđeno je da je Hrvoje Šimić zastupnik u Hrvatskom saboru od 22. srpnja 2020.g. te da je zamjenik gradonačelnika Grada Našice u mandatu 2017.-2021.g. te ponovno od 21. svibnja 2021.g. Stoga je Hrvoje Šimić povodom obnašanja navedenih dužnosti dužan pridržavati se odredbi ZSSI/21-a.

Člankom 8. stavkom 3. i stavkom 4. ZSSI/21-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI/21-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da sukladno članku 13. stavku 2. ZSSI/21-a podnosi zahtjev za davanjem mišljenja o zakonitosti obnašanja dužnosti zastupnika Hrvatskog sabora i istodobnog obavljanja posla zamjenika ravnatelja te liječnika u Općoj županijskoj bolnici Našice, kao i obnašanja dužnosti zamjenika gradonačelnika Grada Našica koju obnaša volonterski. Obveznik napominje da u novom Zakonu, koji je stupio na snagu 25. prosinca 2021., kao obveznici nisu navedeni zamjenici ravnatelja zdravstvenih ustanova kojima je osnivač država ili jedinica lokalne, odnosno područne (regionalne) samouprave.

Obveznik traži mišljenje Povjerenstva o pravu na razliku plaće, ako je plaća na koju ima pravo kao zastupnik u Hrvatskom saboru veća od plaće koju ostvaruje radom u Općoj županijskoj bolnici Našice, sukladno članku 3. Zakona o pravima i dužnostima zastupnika u Hrvatskom saboru („Narodne novine" broj 55/00., 107/01., 86/09., 86/09., 91/10., 49/11., 12/12., 102/14. i 44/17).

Naime, iznosi kako je temeljem rezultata izbora zastupnika u Hrvatski sabor u IV. izbornoj jedinici provedenih 4. i 5. srpnja 2020. godine, dana 6. srpnja 2020. izabran na dužnost zastupnika u Hrvatskom saboru na listi Hrvatske demokratske zajednice te da je ravnateljem Opće županijske bolnice Našice imenovan na mandat od četiri godine, koji je počeo teći 28. lipnja 2020. Također navodi da je podnio ostavku na dužnost ravnatelja 11. travnja 2022., nakon čega je razriješen iste dužnosti, jer se radi o nespojivoj funkciji s obnašanjem dužnosti zastupnika Hrvatskog sabora i zamjenika gradonačelnika Grada Našica, kao i da namjerava radni odnos u Općoj županijskoj bolnici Našice nastaviti kao liječnik i kao zamjenik ravnatelja, što nisu nespojive dužnosti s navedenim dvjema javnim dužnostima.

Uvidom u podatke sudskog registra Trgovačkog suda u Osijeku, utvrđeno je da je Osječko-baranjska županija jedini osnivač Opće županijske bolnice Našice.

Člankom 17. stavkom 1. ZSSI/21-a-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Člankom 17. stavkom 2. ZSSI/21-a propisano je da obveznici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, utvrdi da predmetni poslovi ne utječu na zakonito obnašanje javne dužnosti.

Člankom 18. stavkom 1. ZSSI/21-a propisano je, između ostalog, da obveznici ne mogu biti članovi upravnih vijeća ustanova, niti obavljati poslove upravljanja u poslovnim subjektima.

Zakonskim obveznicima zabranjeno je istodobno obnašati dvije javne dužnosti, koja zabrana može biti derogirana odredbama posebnog zakona kojim bi izričito bila propisana takva iznimna mogućnost.

Člankom 9. Zakona o izborima zastupnika u Hrvatski sabor („Narodne novine“ broj 116/99., 109/00., 53/03., 69/03., 167/03., 44/06., 19/07., 20/09., 145/10., 24/11., 93/11., 120/11., 19/15., 104/15. i 98/19.) propisano je da zastupnik istodobno s obnašanjem zastupničke dužnosti ne može biti: sudac Ustavnog suda Republike Hrvatske, sudac, državni odvjetnik, zamjenik državnog odvjetnika, pučki pravobranitelj, zamjenik pučkog pravobranitelja, predsjednik ili potpredsjednik Vlade Republike Hrvatske, ministar, državni tajnik, čelnik državne upravne organizacije, zamjenik čelnika državne upravne organizacije, rukovoditelj upravne organizacije u sastavu ministarstva, glavni tajnik Vlade Republike Hrvatske, glavni tajnik ministarstva, predstojnik ureda i ravnatelj agencije Vlade Republike Hrvatske, predstojnik Ureda Predsjednika Republike, predstojnik Ureda Vijeća za nacionalnu sigurnost, veleposlanik, generalni konzul, župan ili zamjenik župana, gradonačelnik ili zamjenik gradonačelnika Grada Zagreba, djelatne vojne osobe, službenici i namještenici u Oružanim snagama, član uprave trgovačkog društva, ustanove i izvanproračunskog fonda u pretežitom državnom vlasništvu te čelnik pravne osobe koja je Saboru obvezna po zakonu podnositi izvješće.

Člankom 89. stavkom 1. Zakona o lokalnim izborima („Narodne novine“ broj 144/12., 121/16., 98/19., 42/20., 144/20. i 37/21.), propisano je da općinski načelnik, gradonačelnik i župan te njihovi zamjenici za vrijeme obnašanja dužnosti ne mogu biti članovi predstavničkog tijela jedinice lokalne samouprave, a župan i njegovi zamjenici za vrijeme obnašanja dužnosti ne mogu biti članovi predstavničkog tijela jedinice područne (regionalne) samouprave. Stavkom 2. istog članka propisano je da općinski načelnik, gradonačelnik i župan te njihovi zamjenici za vrijeme dok obnašaju dužnost ne mogu, između ostalog biti ravnatelji i djelatnici te članovi upravnog vijeća ustanove ili druge neprofitne pravne osobe kojoj je jedinica lokalne, odnosno područne (regionalne) samouprave osnivač.

S obzirom da je odredbama Zakona o izborima zastupnika u Hrvatski sabor i Zakona o lokalnim izborima izričito propisan institut nespojivih dužnosti s dužnošću zastupnika u Hrvatskom saboru, odnosno gradonačelnika i njihovih zamjenika, Povjerenstvo tumači da navedeni Zakoni predstavljaju posebne zakone u smislu članka 17. stavka 1. ZSSI/21-a, kojima je zastupnicima u Hrvatskom saboru i gradonačelnicima dopušteno istovremeno obnašanje onih dužnosti koje nisu propisane kao nespojive u navedenim Zakonima, slijedom čega obveznik Hrvoje Šimić može istodobno obnašati dužnosti zastupnika u Hrvatskom saboru i zamjenika gradonačelnika Grada Našica.

Člankom 83. Zakona o zdravstvenoj zaštiti („Narodne novine“ broj 100/18., 125/19. i 147/20.) propisano je da upravno vijeće upravlja zdravstvenom ustanovom, a prema članku 84. stavku 1. istog Zakona upravno vijeće zdravstvene ustanove donosi statut uz suglasnost osnivača, donosi druge opće akte, donosi program rada i razvoja. nadzire izvršenje programa rada i razvoja zdravstvene ustanove, donosi financijski plan i završni račun, analizira financijsko poslovanje zdravstvene ustanove najmanje jedanput mjesečno, u slučaju gubitka u poslovanju zdravstvene ustanove bez odgađanja obavještava osnivača, predlaže osnivaču promjenu ili proširenje djelatnosti, donosi odluke u drugom stupnju u predmetima u kojima se odlučuje o pojedinim pravima radnika, raspravlja i odlučuje o izvješćima ravnatelja najmanje svaka tri mjeseca te obavlja i druge statutom propisane poslove.

S obzirom da zdravstvenom ustanovom upravlja upravno vijeće, Povjerenstvo utvrđuje da ravnatelj zdravstvene ustanove ne obavlja poslove upravljanja u poslovnom subjektu u smislu članka 18. stavka 1. ZSSI/21-a.

Slijedom navedenog, obveznik za vrijeme obnašanja dužnosti zastupnika u Hrvatskom saboru i zamjenika gradonačelnika Grada Našice, koju obnaša volonterski, bez zasnovanog radnog odnosa, može obavljati funkciju zamjenika ravnatelja Opće županijske bolnice Našice te u istoj ustanovi obavljati poslove liječnika jer se ne radi o poslovima upravljanja poslovnim subjektom, niti o funkciji koja bi prema odredbama Zakona o izborima zastupnika u Hrvatski sabor, odnosno Zakona o lokalnim izborima bila nespojiva s dužnostima navedenim člankom 3. ZSSI/21-a.

Člankom 3. Zakona o pravima i dužnostima zastupnika u Hrvatskom saboru („Narodne novine“ broj 55/00., 107/01., 86/09., 91/10., 49/11., 12/12., 102/14. i 44/17.) propisano je da zastupnik na osnovi obnašanja zastupničke dužnosti uz prava i obveze utvrđene posebnim propisima ima, između ostalog, pravo na plaću, odnosnu razliku plaće ako je plaća koju zastupnik ostvaruje po drugoj osnovi manja.

Člankom 4. istog Zakona propisano je da zastupnik ima pravo na plaću koja se utvrđuje prema odredbama Zakona o obvezama i pravima državnih dužnosnika, a ukoliko ne ostvaruje plaću na temelju obnašanja zastupničke dužnosti ima pravo na razliku plaće koju bi ostvario na temelju obnašanja zastupničke dužnosti i plaće koju ostvaruje po drugoj osnovi, ako je plaća koju ostvaruje po drugoj osnovi manja.

Povjerenstvo tumači da iako je člankom 17. stavkom 2. ZSSI/21-a propisano kako obveznici koji profesionalno obnašaju javnu dužnost mogu za vrijeme obnašanja javne dužnosti obavljati druge poslove u smislu redovitog i stalnog zanimanja samo uz prethodno odobrenje Povjerenstva. U konkretnom slučaju mjerodavna je odredba članka 4. Zakona o pravima i dužnostima zastupnika u Hrvatskom saboru, prema kojoj obveznik ima pravo na razliku plaće koju bi ostvario na temelju obnašanja zastupničke dužnosti i plaće koju ostvaruje po drugoj osnovi, odnosno, u opisanoj situaciji odredbe Zakona o pravima i dužnostima zastupnika u Hrvatskom saboru predstavljaju posebni zakon (lex specialis) u odnosu na odredbe ZSSI/21-a.

Stoga obveznik koji za vrijeme obnašanja dužnost zastupnika u Hrvatskom saboru obavlja funkciju zamjenika ravnatelja zdravstvene ustanove te poslove liječnika u istoj zdravstvenoj ustanovi, ne može istovremeno primati punu plaću za obnašanje dužnosti zastupnika i punu plaću za obavljanje ovih drugih poslova. Ako je plaća na koju ima pravo povodom obnašanja dužnosti zastupnika u Hrvatskom saboru veća od plaće koju ostvaruje od obavljanja funkcije zamjenika ravnatelja Opće županijske bolnice Našice te obavljanja poslova liječnika, obveznik Hrvoje Šimić ima pravo na razliku plaće do punog iznosa plaće koju bi primao povodom obnašanja dužnosti zastupnika u Hrvatskom saboru.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Hrvoje Šimić, elektronička dostava
2. Objava na internetskoj stranici Povjerenstva
3. Pismohrana